มันนี่ทูเดย์
น.ส.รื่นวดี สุวรรณมงคล อธิบดีกรมบังคับคดี เปิดเผยว่า กรมบังคับคดี ร่วมกับศูนย์อำนวยการบริหารจังหวัดชายแดนภาคใต้ (ศอ.บต.)
22 ต.ค. 2559

บังคับคดีจับมือ ศอ.บต.
น.ส.รื่นวดี สุวรรณมงคล อธิบดีกรมบังคับคดี เปิดเผยว่า กรมบังคับคดี ร่วมกับศูนย์อำนวยการบริหารจังหวัดชายแดนภาคใต้ (ศอ.บต.) จัดสัมมนาให้ความรู้ด้านกฎหมายแก่ผู้ประกอบการเอสเอ็มอี 3 จังหวัดชายแดนภาคใต้ พร้อมทั้งจัดมหกรรมไกล่เกลี่ยหนี้ครัวเรือนร่วมกับธนาคารกรุงไทย ธนาคารไทยพาณิชย์ ธนาคารออมสิน ธนาคารเพื่อการพัฒนาวิสาหกิจขนาดกลางและขนาดย่อมแห่งประเทศไทย (ธพว.) ธนาคารอิสลามแห่งประเทศไทย บริษัท บัตรกรุงไทย และบริษัท โตโยต้าลิสซิ่ง ในวันที่ 29 ต.ค. ที่มหาวิทยาลัยราชภัฏยะลา
ธปท.แจงทุนสำรอง
ธนาคารแห่งประเทศไทย (ธปท.) รายงานตัวเลขทุนสำรองเงินตราต่างประเทศของไทย วันที่ 14 ต.ค. 2559 อยู่ที่ 179.6 พันล้านเหรียญสหรัฐ จากวันที่ 7 ต.ค. 2559 อยู่ที่ 183.1 พันล้านเหรียญสหรัฐ ขณะที่ฐานะฟอร์เวิร์ดสุทธิของไทยอยู่ที่ 22.8 พันล้านเหรียญสหรัฐ เทียบกับวันที่ 7 ต.ค. 2559 อยู่ที่ 21 พันล้านเหรียญสหรัฐ เงินสำรองระหว่างประเทศในรูปเงินบาทอยู่ที่ 6,327.7 พันล้านบาท จาก 6,389.2 พันล้านบาท เมื่อวันที่ 7 ต.ค. 2559
กอช.ชวนเยาวชนออมเงิน
นายสมพร จิตเป็นธม เลขาธิการคณะกรรมการกองทุนการออมแห่งชาติ (กอช.) กล่าวว่า กอช.เชิญชวนประชาชนน้อมนำหลักปรัชญาเศรษฐกิจพอเพียง และการประหยัดอดออมตามรอยเบื้องพระยุคลบาทพระบาทสมเด็จพระปรมินทรมหาภูมิพลอดุลยเดช โดยการเริ่มต้นออมในวันนี้ที่ยังมีกำลังทำงาน เพื่อคุณภาพชีวิตที่พออยู่พอเพียงในอนาคตยามชราภาพ ปัจจุบัน กอช.มีสมาชิกกว่า 5.15 แสนราย กว่าครึ่งหนึ่งเป็นเกษตรกร